इजराइल में हो रही घटनाओं का हवाला दिया, PM मोदी से मिलकर खत्म करेंगे दौरा
Israel Minister Eli Cohen India Visit Schedule Update - इजराइल के विदेश मंत्री एली कोहेन 3 दिन के दौरे पर भारत आ गए हैं। वो यहां भारत के विदेश मंत्री एस जयशंकर से मुलाकात करेंगे। इस दौरान दोनों देशों के बीच द्विपक्षीय संबंधों को मजबूत करने के लिए कई MoU साइन हो सकते हैं।
इजराइल के विदेश मंत्री एली कोहेन भारत आए हैं। एली का ये दौरा 3 दिन तक चलना था, लेकिन इजराइल से आए सिक्योरिटी अपडेट के बाद कोहेन आज ही वापस लौट जाएंगे। उन्होंने ट्वीट कर कहा- इजराइल में हो रही घटनाओं को देख मुझे अपना दौरा आज ही खत्म करना पड़ रहा है। मैं PM मोदी से मुलाकात के बाद इजराइल लौटूंगा। इस बीच कोहेन ने विदेश मंत्री एस जयशंकर से मुलाकात की। वहीं केंद्रीय मंत्री गजेंद्र सिंह शेखावत की मौजूदगी में दोनों देशों के बीच द्विपक्षीय संबंधों को मजबूत करने के लिए 3 MoU पर साइन किए गए।
कोहेन कंफिड्रेशन ऑफ इंडियन इंडस्ट्रीज की तरफ से आयोजित भारत-इजराइल बिजनेस फोरम में भी शामिल हुए। उन्होंने कहा- मैं PM मोदी से दोनों देशों के बीच फ्री-ट्रेड एग्रीमेंट पर बात करूंगा। कोहेन के साथ इस दौरे में 25 कंपनियों का डेलीगेशनल भी शामिल है। वहीं तय शेड्यूल के मुताबिक, कोहेन 10 मई को आगरा जाने वाले थे। यहां उन्हें एक प्रोग्राम में शामिल होना था।
जुइश ट्रेल का उद्घाटन करने वाले थे
इसके बाद कोहेन 11 मई को उन्हें मुंबई में जुइश ट्रेल (यहूदियों के स्मारक) का उद्घाटन करना था। भारत सरकार इन मॉन्यूमेंट्स को दुनियाभर के पर्यटकों के लिए खोलने की तैयारी कर रही है। इससे पहले अप्रैल में इजराइली इकोनॉमी मिनिस्टर निर बरकत भी 4 दिन के दौरे पर भारत आए थे। इस यात्रा का मकसद ऑटोमोटिव, टेक्नोलॉजी और दूसरे कई क्षेत्रों में द्विपक्षीय संबंधों को मजबूत करना था।
गाजा पट्टी पर एयरस्ट्राइक कर रहा इजराइल
बता दें कि गाजा पट्टी पर इजराइल लगातार हवाई हमले कर रहा है। इनमें अब तक इस्लामिक जिहाद के 3 टॉप कमांडर सहित कुल 12 लोगों की मौत हुई है। टाइम्स ऑफ इजराइल के मुताबिक सोमवार को गाजा पट्टी में हुआ हमला सरप्राइज अटैक था। इसमें फाइटर जेट समेत 40 एयरक्राफ्ट शामिल थे। इस कैंपेन को ऑपरेशन 'शील्ड एंड एरो' नाम दिया गया था। पूरी खबर पढ़ें... 
भारत में सुरक्षित महसूस करते हैं यहूदी
न्यूज एजेंसी ANI को दिए बयान में बरकत ने कहा था- इजराइल की अर्थव्यवस्था और भारतीय अर्थव्यवस्था के बीच सहयोग को लेकर नए अवसर पैदा हो रहे हैं। दोनों देशों के लोगों के बीच भी गहरे रिश्ते हैं। इजराइल की जनता भारतीयों को बेहद पसंद करती है और यहां आने के बाद मुझे महसूस हुआ कि भारतीय भी इजराइलों को खास मानते हैं। दोनों देशों के बीच 2 हजार साल पुराने रिश्ते हैं। जब पूरी दुनिया में यहूदी परेशानियों का सामना कर रहे थे, तब भारत में उन्हें एक सुरक्षित माहौल मिला।
वहीं मार्च में भी इजराइली संसद के स्पीकर आमिर ओहाना संसद के डेलीगेशन के साथ भारत आए थे। दूसरी तरफ जनवरी में PM मोदी ने इजराइली प्रधानमंत्री बेन्जामिन नेतन्याहू को भारत आने का न्योता दिया था। इसके बाद इजराइल के ऐंबैस्डर ने जानकारी दी थी कि नेतन्याहू साल के अंत में भारत दौरे पर आ सकते हैं।
PM मोदी के खास दोस्त हैं नेतन्याहू
इजराइल के प्रधानमंत्री बेंजामिन नेतन्याहू के भारत से अच्छे रिश्ते रहे हैं। PM नरेंद्र मोदी ने पिछले साल नवंबर में उन्हें चुनाव में जीत की बधाई दी थी। उन्होंने लिखा था- चुनावी जीत पर 'मेरे दोस्त' नेतन्याहू को बधाई। हम मिलकर भारत-इजरायल स्ट्रैटिक पार्टनरशिप को आगे ले जाएंगे।
5 साल पहले नेतन्याहू प्रधानमंत्री रहते भारत आए थे। तब PM नरेंद्र मोदी प्रोटोकाल तोड़कर उन्हें रिसीव करने एयरपोर्ट गए थे। इसी साल वे इजराइल दौरे पर गए थे। मोदी पहले भारतीय प्रधानमंत्री थे, जिन्होंने इजराइल की यात्रा की थी। दोनों एक दूसरे को दोस्त बता चुके हैं। नेतन्याहू के प्रधानमंत्री बनने पर भारत ने इजराइल के साथ आतंकवाद, टेक्नोलॉजी और ट्रेड पर साथ काम करने की उम्मीद जताई थी।